ประกาศกรมสวัสดิการและคุ้มครองแรงงาน

เรื่อง หลักเกณฑ์และวิธีการแจ้งการส่งมอบงานที่รับไปทําที่บ้าน

----------------------------------------------------

          โดยที่ข้อ 4 แห่งกฎกระทรวงว่าด้วยการคุ้มครองแรงงานในงานที่รับไปทําที่บ้าน พ.ศ. 2547 กําหนดให้นายจ้างผู้ซึ่งส่งมอบงานที่รับไปทําที่บ้านให้ลูกจ้างทําแจ้งให้พนักงานตรวจแรงงานทราบล่วงหน้าก่อนวันส่งมอบ ตามหลักเกณฑ์และวิธีการที่อธิบดีประกาศกําหนด

          อาศัยอํานาจตามความในข้อ 4 แห่งกฎกระทรวงฉบับดังกล่าว อธิบดีกรมสวัสดิการและคุ้มครองแรงงานจึงออกประกาศไว้ ดังต่อไปนี้


ข้อ ๑ ประกาศนี้เรียกว่า “ประกาศกรมสวัสดิการและคุ้มครองแรงงาน เรื่องหลักเกณฑ์และวิธีการแจ้งการส่งมอบงานที่รับไปทําที่บ้าน”


ข้อ ๒ ประกาศนี้ให้ใช้บังคับตั้งแต่วันที่ 8 กันยายน พ.ศ. 2547 เป็นต้นไป


ข้อ ๓ ให้นายจ้างผู้ซึ่งส่งมอบงานให้ลูกจ้างแจ้งให้พนักงานตรวจแรงงานทราบล่วงหน้าเป็นหนังสือไม่น้อยกว่าเจ็ดวันก่อนวันส่งมอบงานแต่ละครั้ง โดยแจ้งด้วยตนเอง แจ้งโดยทางไปรษณีย์ หรือแจ้งโดยทางโทรสาร แล้วแต่กรณี

          หนังสือแจ้งการส่งมอบงานที่รับไปทําที่บ้านตามวรรคหนึ่งให้เป็นไปตามแบบท้ายประกาศนี้


ข้อ ๔ ให้นายจ้างแจ้งการส่งมอบงานที่รับไปทําที่บ้านต่อพนักงานตรวจแรงงาน ณ สถานที่ดังต่อไปนี้

          (1) กลุ่มงานสวัสดิการและคุ้มครองแรงงานพื้นที่ที่นายจ้างมีสถานประกอบกิจการหรือลูกจ้างมีสถานที่ทํางานตั้งอยู่ในเขตซึ่งได้แก่กลุ่มงานสวัสดิการและคุ้มครองแรงงานพื้นที่ ดังต่อไปนี้

                    (ก) กลุ่มงานสวัสดิการและคุ้มครองแรงงานพื้นที่ 1 สําหรับนายจ้างที่มีสถานประกอบกิจการตั้งอยู่ในท้องที่เขตดุสิต เขตป้อมปราบศัตรูพ่าย เขตพระนคร และเขตสัมพันธวงศ์

                     (ข) กลุ่มงานสวัสดิการและคุ้มครองแรงงานพื้นที่ 2 สําหรับนายจ้างที่มีสถานประกอบกิจการตั้งอยู่ในท้องที่เขตจตุจักร เขตดอนเมือง เขตบางซื่อ เขตบางเขน และเขตหลักสี่

                     (ค) กลุ่มงานสวัสดิการและคุ้มครองแรงงานพื้นที่ 3 สําหรับนายจ้างที่มีสถานประกอบกิจการตั้งอยู่ในท้องที่เขตดินแดง เขตพญาไท เขตราชเทวี และเขตห้วยขวาง

                     (ง) กลุ่มงานสวัสดิการและคุ้มครองแรงงานพื้นที่ 4 สําหรับนายจ้างที่มีสถานประกอบกิจการตั้งอยู่ในท้องที่เขตบางรัก เขตปทุมวัน เขตยานนาวา เขตสาทร และเขตบางคอแหลม

                     (จ) กลุ่มงานสวัสดิการและคุ้มครองแรงงานพื้นที่ 5 สําหรับนายจ้างที่มีสถานประกอบกิจการตั้งอยู่ในท้องที่เขตคลองสาน เขตธนบุรี เขตบางกอกน้อย เขตบางกอกใหญ่ และเขตบางพลัด

                     (ฉ) กลุ่มงานสวัสดิการและคุ้มครองแรงงานพื้นที่ 6 สําหรับนายจ้างที่มีสถานประกอบกิจการตั้งอยู่ในท้องที่เขตตลิ่งชัน เขตทวีวัฒนา เขตบางแค เขตภาษีเจริญ และเขตหนองแขม

                     (ช) กลุ่มงานสวัสดิการและคุ้มครองแรงงานพื้นที่ 7 สําหรับนายจ้างที่มีสถานประกอบกิจการตั้งอยู่ในท้องที่เขตจอมทอง เขตทุ่งครุ เขตบางขุนเทียน เขตบางบอน และเขตราษฎร์บูรณะ

                     (ซ) กลุ่มงานสวัสดิการและคุ้มครองแรงงานพื้นที่ 8 สําหรับนายจ้างที่มีสถานประกอบกิจการตั้งอยู่ในท้องที่เขตคลองเตย เขตบางนา เขตประเวศ เขตพระโขนง เขตวัฒนา และเขตสวนหลวง

                     (ฌ) กลุ่มงานสวัสดิการและคุ้มครองแรงงานพื้นที่ 9 สําหรับนายจ้างที่มีสถานประกอบกิจการตั้งอยู่ในท้องที่เขตคันนายาว เขตบางกะปิ เขตลาดพร้าว เขตวังทองหลาง และเขตบึงกุ่ม

                     (ญ) กลุ่มงานสวัสดิการและคุ้มครองแรงงานพื้นที่ 10 สําหรับนายจ้างที่มีสถานประกอบกิจการตั้งอยู่ในท้องที่เขตคลองสามวา เขตมีนบุรี เขตลาดกระบัง เขตสะพานสูง เขตหนองจอก และเขตสายไหม

                     (2) สํานักงานสวัสดิการและคุ้มครองแรงงานจังหวัดที่นายจ้างมีสถานประกอบกิจการหรือลูกจ้างมีสถานที่ทํางานตั้งอยู่ในเขตสํานักงานสวัสดิการและคุ้มครองแรงงานจังหวัดนั้น


ผู้มีอํานาจลงนาม - ประกาศ ณ วันที่ 8 กันยายน พ.ศ. 2547

 

สุรินทร์  จิรวิศิษฎ์

อธิบดีกรมสวัสดิการและคุ้มครองแรงงาน